گرینگی توێژینه‌وه‌

هه‌موو توێژینه‌وه‌یه‌كی زانستی گرینگی و بایه‌خی خۆی هه‌یه‌، كه‌ گرینگی و تیۆری و گرینگیی پڕاكتیكیه‌(كرده‌یی)، گرینگی تیۆری: مه‌به‌ست لێی ئه‌وه‌یه‌ كه‌ به‌شێوه‌یه‌كی گشتی توێژینه‌وه‌كان ده‌بنه‌ هۆی كه‌له‌كه‌بوونی زیاتری زانیاری و مه‌عریفه‌ی زانستی له‌ بواره‌‌كانی خۆیاندا. هه‌روه‌ها مه‌به‌ست له‌ گرینگیی پڕاكتیكی: بۆ جیبه‌جێكردن و چاره‌سه‌ركردنی هه‌ر گرفتێك، كه‌ توێژینه‌وه‌ی له‌ پێناودا نوسراوه‌.گرینگی ئه‌م توێژینه‌وه‌ش ئه‌مانه‌ن:

1/ له‌ڕووی تیۆریه‌وه‌، ئه‌م توێژینه‌وه‌یه‌ ده‌بێته‌ یه‌كێك له‌ سه‌رچاوه‌كانی زانیاری له‌سه‌ر كۆمه‌لگای توێژینه‌وه‌، ئه‌وه‌نده‌ی توێژه‌ر ئاگادار بێت، ئه‌مه‌ یه‌كه‌مین توێژینه‌وه‌ی ئه‌نترۆپۆلۆژییه‌ له‌سه‌ر كۆمه‌لگای توێژینه‌وه‌ ئه‌نجام ده‌درێت، له‌كاتێكدا كۆمه‌لگای توێژینه‌وه‌ ناوچه‌یه‌كی دێرینه‌ و یه‌كێكه‌ له‌و ناوچانه‌ی كوردستان تایبه‌تمه‌ندی خۆیی هه‌یه‌ كه‌ ئه‌مه‌ خۆی گرینگیه‌كه‌ی ده‌رده‌خات.

2/ له‌ڕووی پڕاكتیكیه‌وه‌، ئه‌م توێژینه‌وه‌یه‌ ده‌بێته‌ وێنه‌یه‌كی ئاماده‌كراو بۆ به‌رچاوڕوونی لایه‌نه‌ په‌یوه‌ندیداره‌كان، بۆ پلاندانان و چاره‌سه‌ركردنی كێشه‌ و كه‌م و كورتیه‌كان، به‌و پێیه‌ی لایه‌نه‌كانی پێكهاته‌ی كۆمه‌لایه‌تی كۆمه‌لگای توێژینه‌وه‌كه‌ ده‌خاته‌ڕو و به‌یه‌كیانه‌وه‌ ده‌به‌ستێته‌وه‌.

3/ گرینگی زانستی ئه‌م توێژینه‌وه‌یه‌ له‌وه‌دایه‌ كه‌ خوێندنه‌وه‌یه‌كه‌ له‌ ڕه‌وشی ژیانی كۆمه‌لایه‌تی و كه‌لتووریی كۆمه‌لگای سرێشمه‌ له‌ بواری ئه‌نترۆپۆلۆژیایی كۆمه‌لایه‌تی، ئه‌مه‌ش هه‌ولێكه‌ بۆ پڕكردنه‌وه‌ی كه‌لێنێكی زانستی بواری ئه‌نترۆپۆلۆژیا و ده‌وله‌مه‌ندكردنی تویژینه‌وه‌ی زانستی.

4/ ئه‌م توێژینه‌وه‌یه‌، ده‌بێته‌ سه‌ره‌تا و ده‌روازه‌یه‌ك بۆ تویژینه‌وه‌ و نوسینی تری مرۆڤناسی و كۆمه‌لناسی له‌سه‌ر كۆمه‌لگای توێژینه‌وه‌، هه‌روه‌ها وه‌ك سه‌رچاوه‌یه‌كیش به‌كاردێت بۆ به‌راوردكردنی به‌ كۆمه‌لگایه‌كی توێژینه‌وه‌ی تر.

گرفتی توێژینه‌وه‌

ده‌رباره‌ی ڕونكردنه‌وه‌ی بونیادی كۆمه‌لایه‌تی گوندی سرێشمه‌یه‌،هه‌روه‌ها ئه‌و گۆڕانه‌ی له‌ سیسته‌مه‌ سه‌ره‌كییه‌كانی ئیكۆلۆجی و ئابووری و كۆمه‌لایه‌تی و كولتوری و سیاسی و خزمه‌تگوزاری و ئایینی گوندی سرێشمه‌ ڕوویانداوه‌،

هه‌روه‌ها تیگه‌یشتن له‌و فاكته‌ر و هه‌لومه‌رجانه‌ی ڕۆلیان له‌ ژیانی كۆمه‌لایه‌تی ئه‌م كۆمه‌لگایه‌ هه‌بووه‌.

له‌كاتی ئه‌نجامدانی توێژینه‌وه‌كه‌دا‌، توێژه‌ر ڕووبه‌ڕووی چه‌ند ئاسته‌نگیك بۆته‌وه‌، كه‌ ئه‌مانه‌ن:

1/ كه‌می سه‌رچاوه‌ی زانستی له‌سه‌ر كۆمه‌لگای توێژینه‌وه‌، كه‌می توێژینه‌وه‌ی پێشوو له‌ هه‌موو بواره‌كانی زانستی له‌م كۆمه‌لگایه‌، به‌تایبه‌تی كه‌می تۆمار و به‌لگه‌نامه‌ی مێژوو و شوینه‌واری و وینه‌ كۆنه‌كان، بۆیه‌ بارگرانییه‌كه‌ كه‌وتبووه‌ سه‌ر سه‌رچاوه‌ی مه‌یدانی، كه‌ ئه‌مه‌ش هه‌موو لایه‌نه‌كانی توێژینه‌وه‌كه‌ی له‌سه‌ر كۆمه‌لگای توێژینه‌وه‌ ڕوومال نه‌ده‌كرد.

2/ تۆمار نه‌كردنی زانیاریه‌كان له‌لایه‌ن فه‌رمانگه‌ حكومیه‌كان، هه‌روه‌ها ئه‌و زانیاریانه‌ی هه‌بوون كه‌مووكورتیان تێدابوو، كه‌ ئه‌مانه‌ ئه‌ركی توێژه‌ری قورستر كرد.

3/ بۆچوون و تێڕوانینی جیاواز له‌لایه‌ن ئه‌و كه‌سانه‌ی كه‌ چاوپێكه‌وتنی میدانیم له‌گه‌لی ئه‌نجام داوه‌.

ئامانجی توێژینه‌وه‌

هه‌ر توێژینه‌وه‌یه‌كی زانستی، چه‌ند ئامانجێكی تایبه‌ت به‌خۆیان هه‌یه‌، دیاریكردنی ئامانجه‌كان گرینگیان هه‌یه‌ و په‌یوه‌ندیه‌كی به‌هێز له‌نێوان ئامانج و بابه‌تی توێژینه‌وه‌ هه‌یه‌، به‌جۆرێك كه‌ دیاریكردنی ئامانجی توێژینه‌وه‌ یه‌كێكه‌ له‌ هۆكاره‌ یارمه‌تیده‌ره‌كان بۆ دیاریكردنی بابه‌تی توێژینه‌وه‌، ئامانج له‌ئه‌نجامدانی ئه‌م توێژینه‌وه‌یه‌ ئه‌مانه‌ن:

1/ باسكردنی پێكهاته‌ی كۆمه‌لایه‌تی كۆمه‌لگای توێژینه‌وه‌، به‌ پۆلینكردنی بۆ پێنج سیسته‌م( ئیكۆلۆژی، ئابوری، كۆمه‌لایه‌تی، ........، .......).

2/ ده‌رخستنی پێكهاته‌ و فرمانی هه‌ریه‌ك له‌ توخمه‌كانی سیسته‌م و په‌یوه‌ندیان به‌ توخم و سیسته‌می تری پێكهاته‌ی كۆمه‌لایه‌تی كۆمه‌لگای توێژینه‌وه‌كه‌.

3/ / ئاشكراكردنی ئه‌و گۆڕانكارییه‌ ئیكۆلۆجی و ئابووری و كۆمه‌لایه‌تی و كولتووری و سیاسی و ئاینییانه‌ی كه‌ له‌ بنیادی كۆمه‌لایه‌تی گوندی سرێشمه‌ ڕوویانداوه‌

4/ زانینی شێوازی ژیانی كۆمه‌لایه‌تی كۆمه‌لگای سرێشمه‌.

5/ ده‌رخستنی تایبه‌تمه‌ندی و خه‌سله‌ته‌كانی كۆمه‌لگای توێژینه‌وه‌.